

**Seniorrådet i Nyborg Kommune**

Formand for Seniorrådet:   
Frists Christensen

Telefon: 4040 8253

E-mail: frits.chr@gmail.com

**Høringssvar vedr. Budget 2025**

Nyborg Kommunes Seniorråd har med stor interesse gennemgået det fremsendte administrative budgetforslag for 2025 og overslagsårene.

Administrationen og Ældreudvalget tilkendegav på fællesmødet med Seniorrådet 22. maj 2024, at ældreområdet i Nyborg Kommune er blandt de 5 mest effektive og billigste drevne i Danmark (https://cepos.dk/artikler/kommunepotentiale-2022/).

Ældreområdet i Nyborg Kommune er på nuværende tidspunkt allerede blandt de 5 mest effektive og billigst drevne. Det har givet rådet en forventning om, at der ikke ville blive lagt op til store besparelser på området i budget 2025 og overslagsårene. Derfor er det med stor undren, at rådet nu ser, at ældreområdet kan se ind i besparelser på 7,4 millioner i 2025, stigende til 11 millioner årligt de efterfølgende 3 år.

Seniorrådet er bekymret over, at mange af besparelsesforslagene generelt set rammer de svageste målgrupper i kommunen hårdt. På tværs af afdelinger og politiske udvalg berører forslagene de ældre, de svageste og de mest udsatte borgere. Lige netop disse grupper bør opleve større positiv opmærksomhed fra politisk side for at undgå bl.a. social isolation og ensomhed.

Forslagene om bortfald af gratis halleje samt en 20% reduktion af det direkte tilskud til hallerne vil betyde ekstraudgifter for foreningerne og deres medlemmer. De bliver faktisk ramt dobbelt. Disse besparelser vil betyde mindre sundhed og færre aktiviteter for alle aldersgrupper.

Samtlige forslag vedr. Teknik- og Miljøudvalget vil ramme ældre borgere og borgere med handicap i forhold til tilgængelighed.

Det undrer ligeledes Seniorrådet meget, at der i en så stor besparelsesrunde på det administrative område, samtidig bliver forslået, at man opretter en ny administrativ enhed med en ekstra udgift på 5 millioner årligt øremærket til ledelse inden for strategisk udvikling. Rådet ser gerne, at man omfordeler de eksisterende administrative ressourcer i kommunen inden for det eksisterende budget.

Seniorrådet har i vedhæftet bilag gennemgået de enkelte besparelsesforslag, der vedrører ældreborgere, og skrevet en tilhørende bemærkning.

Venlig hilsen

|  |  |
| --- | --- |
| Frits Christensen  Formand for Seniorrådet |  |